作者:張泌
標題:浣溪沙
內容:鈿轂香車過柳堤，樺煙分處馬頻嘶，為他沉醉不成泥。花滿驛亭香露細，杜鵑聲斷玉蟾低，含情無語倚樓西。馬上凝情憶舊遊，照花淹竹小溪流，鈿箏羅幕玉搔頭。早是出門長帶月，可堪分袂又經秋，晚風斜日不勝愁。獨立寒階望月華，露濃香泛小庭花，繡屏愁背一燈斜。雲雨自從分散後，人間無路到仙家，但憑魂夢訪天涯。依約殘眉理舊黃，翠鬟拋擲一簪長，暖風晴日罷朝妝。閑折海棠看又拈，玉纖無力惹餘香，此情誰會倚斜陽。翡翠屏開繡幄紅，謝娥無力曉妝慵，錦帷鴛被宿香濃。微雨小庭春寂寞，燕飛鶯語隔簾櫳，杏花凝恨倚東風。花月香寒悄夜塵，綺筵幽會暗傷神，嬋娟依約畫屏人。人不見時還暫語，令才拋後愛微嚬，越羅巴錦不勝春。偏戴花冠白玉簪，睡容新起意沈吟，翠鈿金縷鎮眉心。小檻日斜風悄悄，隔簾零落杏花陰，斷香輕碧鎖愁深。晚逐香車入鳳城，東風斜揭繡簾輕，慢回嬌眼笑盈盈。訊息未通何計是，便須佯醉且隨行，依稀聞道太狂生。小市東門欲雪天，眾中依約見神仙，蕊黃香畫貼金蟬。飲散黃昏人草草，醉容無語立門前，馬嘶塵烘一街煙。